b'\n_START_ARTICLE_\nTimo Roppola\n_START_PARAGRAPH_\nTimo Roppola (s. 8. marraskuuta 1956 Pietarsaari) on suomalainen ammattiyhdistyspoliitikko, joka edustaa nykyisin Suomen Sosialidemokraattista Puoluetta ja ty\xc3\xb6skentelee Metalliliiton teollisuuspoliittisena sihteerin\xc3\xa4._NEWLINE_Timo Roppola syntyi ty\xc3\xb6l\xc3\xa4isperheeseen Pietarsaaressa. Perhe muutti Helsinkiin vuonna 1974. Timon is\xc3\xa4 Leo Roppola vaikutti Suomen kommunistisessa puolueessa ja sen enemmist\xc3\xb6siivess\xc3\xa4, joiden piiriss\xc3\xa4 my\xc3\xb6s Timo Roppola aloitti poliittisen toimintansa. Timo Roppola valittiin vuonna 1977 Suomen Demokraattisen Nuorisoliiton ammattikoululaissihteeriksi ja hieman my\xc3\xb6hemmin SAK:n nuorisotoimitsijaksi (1977\xe2\x80\x931986)._NEWLINE_1980-luvulla Timo Roppola lukeutui kirveslinjana tunnettuun SKP:n enemmist\xc3\xb6n siipeen, joka halusi erottaa "taistolaisen" opposition puolueesta. Puolueen hajottua Roppola palkattiin vuonna 1986 sen ay-sihteeriksi. H\xc3\xa4n jatkoi toimessa puolueen lakkauttamiseen asti ja liittyi t\xc3\xa4m\xc3\xa4n j\xc3\xa4lkeen perustettuun Vasemmistoliittoon. Roppola ty\xc3\xb6skenteli 1990-luvun alun Vasemmistoliiton eri teht\xc3\xa4viss\xc3\xa4 ja vuodesta 1997 SAK:n j\xc3\xa4rjest\xc3\xb6sihteerin\xc3\xa4. Vuonna 2000 Roppola siirtyi Metalliliiton yhteiskuntasihteeriksi. Kes\xc3\xa4ll\xc3\xa4 2008 h\xc3\xa4n siirtyi yhteiskuntasuhteiden sihteerin paikalta liiton hallinnon projektiteht\xc3\xa4viin ja my\xc3\xb6hemmin h\xc3\xa4n aloitti liiton teollisuuspoliittisena sihteerin\xc3\xa4._NEWLINE_Alkuvuodesta 2005 Roppola kirjoitti yhdess\xc3\xa4 Matti Viialaisen kanssa SDP:n ja Vasemmistoliiton yhdistymist\xc3\xa4 esitt\xc3\xa4neen muistion, jota levitettiin vasemmistoliittolaisille ay-vaikuttajille. Muistiossa ei ilmoitettu sen laatijoiden nimi\xc3\xa4, mutta kirjoittajat paljastuivat pian. Vasemmistoliiton puoluehallitus k\xc3\xa4sitteli huomiota her\xc3\xa4tt\xc3\xa4nytt\xc3\xa4 kannanottoa helmikuun puoliv\xc3\xa4liss\xc3\xa4 ja totesi, ettei yhdistymiselle ollut asiallisia perusteita. My\xc3\xb6s SAK:n hallituksen vasemmistoryhm\xc3\xa4 irtisanoutui muistion sis\xc3\xa4ll\xc3\xb6st\xc3\xa4. Muistion takana olleet perustivat samoihin aikoihin Vasemmisto yhteen -yhdistyksen, jonka puheenjohtajana toimi Viialainen ja varapuheenjohtajana Roppola. _NEWLINE_Roppola erosi Vasemmistoliitosta maaliskuussa 2006 ja liittyi SDP:hen. Ero toteutui pian puheenjohtaja Suvi-Anne Siimeksen eroilmoituksen j\xc3\xa4lkeen ja Siimeksen tavoin Roppola ilmoitti eronsa syyksi Vasemmistoliiton "\xc3\xa4nkyr\xc3\xa4t", joihin Roppola luki muun muassa Esko-Juhani Tennil\xc3\xa4n ja Esko Sepp\xc3\xa4sen. Roppola kehotti Uutisp\xc3\xa4iv\xc3\xa4 Demarin haastattelussa marraskuussa 2006 kaikkia "kunnon vasemmistoliittolaisia" seuraamaan esimerkki\xc3\xa4\xc3\xa4n.'